
ΑΡ. ΠΡΩΤ.: 962
ΔΕΛΤΙΟ ΤΥΠΟΥ

ΒΙΑ ΚΑΤΑ ΤΩΝ ΥΓΕΙΟΝΟΜΙΚΩΝ


Το τελευταίο χρονικό διάστημα, γινόμαστε μάρτυρες σοβαρών περιστατικών βίας που συμβαίνουν στον χώρο της Υγείας σε βάρος εργαζομένων (Ερυθρός Σταυρός, Αγία Σοφία, Παμμακάριστος, ΕΚΑΒ, Βόλος, Αργολίδα κλπ.).


Οι εργαζόμενοι στην Υγεία βρίσκονται καθημερινά στην πρώτη γραμμή και προσφέρουν υπηρεσίες σε όλους τους  πολίτες, που προσέρχονται στις Μονάδες Υγείας, μέσα σε δύσκολες και απαιτητικές συνθήκες εργασίας. Κάθε μορφή βίας σε βάρος των εργαζομένων είναι καταδικαστέα και απαράδεκτη και δεν μπορεί να γίνει ανεκτή.

Εκφράζουμε την συμπαράστασή μας στους συναδέλφους και θεωρούμε ότι οι αρμόδιες αρχές θα πρέπει να προχωρήσουν τις προβλεπόμενες διαδικασίες σύμφωνα με το άρθρο 33 του νόμου 5090/2024. 

Σύμφωνα με το άρθρο 33 του νόμου 5090/2024 η διατάραξη της λειτουργίας υπηρεσιών Νοσηλευτικών Ιδρυμάτων είναι ποινικό αδίκημα, διώκεται αυτεπάγγελτα και τιμωρείται με ποινή φυλάκισης τουλάχιστον δύο (2) ετών και χρηματική ποινή. Κακώς οι αστυνομικές αρχές απαιτούν να υποβληθεί μήνυση από τους εργαζόμενους που προπηλακίζονται που δικαιολογημένα είναι επιφυλακτικοί φοβούμενοι την στοχοποίηση.
Καλούμε τις αρμόδιες αρχές να προχωρήσουν στην τήρηση της κείμενης νομοθεσίας για την προστασία των εργαζομένων στις δομές Υγείας.

Ταυτόχρονα η φύλαξη στα Νοσοκομεία είναι ελλιπής. Τα άτομα των ιδιωτικών εταιρειών φύλαξης ισχυρίζονται ότι δεν έχουν το δικαίωμα σωματικής επαφής με τους ταραξίες. Ως εκ τούτου δεν προστατεύουν το προσωπικό. Γι’ αυτό και ζητάμε την πρόσληψη προσωπικού ΔΕ Προσωπικού Ασφαλείας.  
Οι προσερχόμενοι ασθενείς στα επείγοντα των εφημερευόντων νοσοκομείων θα πρέπει να γνωρίζουν ότι γίνεται διαλογή ασθενών. Οι βαριά ασθενείς προηγούνται έναντι άλλων που αντιμετωπίζουν ελαφρότερα προβλήματα υγείας. 

Οπότε ψυχραιμία και υπομονή. Δεν φταίνε οι εργαζόμενοι των ΤΕΠ για τις ελλείψεις προσωπικού των Νοσοκομείων. 
ΓΙΑ ΤΗΝ Ε.Ε. ΤΗΣ ΠΟΕΔΗΝ
Ο ΠΡΟΕΔΡΟΣ

